ტედ დებნი

სემიუელ ფრედერიკ „ტედ“ დებნი უმცროსი (; დ. 2 მაისი, 1937 – გ. 26 მაისი, 2018) — ამერიკელი ელექტროინჟინერი და კომპანია Atari, Inc.-ის თანადამფუძნებელი ნოლან ბუშნელთან ერთად. იგი ცნობილია ვიდეო სქემების საბაზისო პრინციპების შექმნით, რომელიც გამოყენებული იქნა არკადულ თამაშებში, „Computer Space“-სა და შემდგომ „Pong“-ში, რომელიც ერთ-ერთი პირველი და ყველაზე წარმატებული არკადული თამაში იყო.

ბიოგრაფია
ტედ დებნი დაიბადა სან-ფრანცისკოში, კალიფორნიაში, ირმასა და სემიუელ ფრედერიკ დებნის ოჯახში. დაამთავრა სან-მატეოს საშუალო სკოლა. მოგვიანებით იგი შეერთებული შტატების საზღვაო ქვეითთა კორპუსში ჩაირიცხა, სადაც სამი წლის განმავლობაში ელექტრონიკის კურსებს გადიოდა. სამხედრო სამსახურის დასრულების შემდეგ, იგი სან-ფრანცისკოს სახელმწიფო უნივერსიტეტში ჩაირიცხა, მაგრამ რადგანაც უნივერსიტეტის საფასურის გადასახდელი თანხა არ ქონდა, ამერიკის ბანკში დაიწყო მუშაობა ელექტრონიკის მიმართულებით.

ერთი წლის შემდეგ დებნი Hewlett-Packard-ის თანამშრომელი გახდა. 1961 წელს, დებნიმ კომპანია Ampex-ის სამხედრო პროდუქტების განყოფილებაში დაიწყო მუშაობა. აქ მან გაიცნო მისი თანამშრომელი ნოლანი ბუშნელი და აღმოაჩინა, რომ მათ საერთო ინტერესები ჰქონდათ. ბუშნელმა დებნი სტენფორდის ხელოვნური ინტელექტის ლაბორატორიაში წაიყვანა, რათა „Spacewar!“ ეჩვენებინა.

1970 წელს ბუშნელმა და დებნიმ ჩამოაყალიბეს კომპანია Syzygy Engineering, რომელმაც შექმნა პირველი არკადული და პირველი კომერციულად ხელმისაწვდომი ვიდეო თამაში „Computer Space“. 1972 წელს Syzygy Engineering ოფიციალურად იქცა კომპანია Atari, Inc.-ად, რომელმაც შემდგომში გამოუშვა წარმატებული არკადული თამაში „Pong“. 1973 წლის მარტში დებნიმ ბუშნელთან უთანხმოების გამო დატოვა Atari, Inc., ხოლო კომპანიის საკუთარი წილი 250,000 აშშ დოლარად გაყიდა. 

2017 წელს დებნის საყლაპავის კიბოს დიაგნოზი დაუსვეს. თუმცა მან მკურნალობაზე უარი თქვა. გარდაიცვალა 2018 წლის 26 მაისს, კლირლეიკში, საკუთარ სახლში, კიბოს გართულებების შედეგად.

რესურსები ინტერნეტში
ტედ დებნი — სმითსონის ინსტიტუტი
ტედ დებნი — Vintage Computing And Gaming

სქოლიო

კატეგორია:სან-ფრანცისკოს სახელმწიფო უნივერსიტეტის კურსდამთავრებულები
კატეგორია:ამერიკელი ელექტროინჟინრები